Kyk: Emirates bereik ‘nuwe hoogtes’ met advertensie‘n Kajuitpersoneellid aan die bopunt van die Burj Khalifa in Dubai. (Foto: Emirates) Emirates het as’t ware nuwe hoogtes bereik met ŉ advertensie waar een van hul kajuitpersoneel in volle uniform aan die bopunt van die Burj Khalifa in Dubai staan. Dié gebou is 828 m hoog. Die advertensie van 30 sekondes wys hoe ŉ lugwaardin verskeie boodskapborde vashou wat mense aanmoedig om met Emirates te vlieg. Kort voordat die video eindig, sien die gehoor dat die personeellid eintlik aan die bopunt van die hoogste gebou in die wêreld staan met ŉ panoramiese uitsig van Dubai. Volgens Emirates is dit een van die hoogste advertensies wat ooit verfilm is. Net ŉ handvol mense het al aan die bopunt van dié ikoniese gebou gestaan, onder wie Tom Cruise en die kroonprins van Dubai, sjeik Hamdan bin Mohammed bin Rashid Al Maktoum. “Ons streef altyd daarna om die norm uit te daag en grense by Emirates te verskuif. Ons is trots daarop dat ons een van ŉ paar bevoorregtes is wat toegelaat is om op die Burj Khalifa te verfilm; en nog trotser dat ons ons pragtige stad, Dubai, ten toon kan stel,” het Tim Clark, president van Emirates Airlines, gesê. (Foto: Emirates) Die advertensie is verfilm sonder ŉ groenskerm of spesiale effekte en is die resultaat van deeglike beplanning, opleiding, toetsing en ŉ streng veiligheidsprotokol. Enigeen van die kajuitpersoneel kon ŉ oudisie vir die hoofrol in die advertensie aflê. ŉ Personeellid wat ook ŉ professionele valskermspringinstrukteur is, het uiteindelik die rol losgeslaan omdat die lugredery gemeen het dat sy die beste gekwalifiseer sou wees om enige krisissituasies tydens die verfilming van die advertensie te hanteer. Dit het Emirates-spanne ŉ uur en 15 minute geneem om vanaf vlak 160 van die Burj Khalifa tot bo te klim. Verskeie lere is deur ŉ buis tot bo gehys. Die filmspan en kajuitpersoneellid was vir sowat vyf ure aan die bopunt van die gebou, terwyl sy aan verskeie punte met ŉ veiligheidsgordel vasgemaak was. ŉ Platform is ook aan die bokant van die gebou vasgemaak, waarop sy gestaan het. ŉ Enkele hommeltuig is gebruik om die beeldmateriaal te verfilm. Die advertensie gaan glo aangepas word vir wêreldwye markte in die Emirates-netwerk. Emirates het ŉ agter-die-skerms-video vrygestel wat wys hoe hulle by die bopunt van die Burj Khalifa uitgekom het. Real or fake? A lot of you have asked this question and we’re here to answer it. Here’s how we made it to the top of the world’s tallest building, the @BurjKhalifa. https://t.co/AGLzMkjDON@EmaarDubai #FlyEmiratesFlyBetter pic.twitter.com/h5TefNQGQe — Emirates Airline (@emirates) August 9, 2021